次韻張仲宗感事
作者：沈與求
朝代：宋

paragraphs: 諸侯救周衰，能事存筆削。
後學競專門，膚引迷注腳。
寧知懼賊亂，誅意未爲虐。
上皇志包荒，大度示恢廓。
誤墮虜計中，九廟施箭鑿。
將臣擁彊兵，首鼠事前卻。
專雄懷顧望，散黨失歸着。
坐令兩宫車，北轅狩沙漠。
天王紹絕統，憤此國勢弱。
嘗膽復大讎，此意良不薄。
向來督真姦，國典猶闊略。
群公争護前，循習久彌確。
黄屋泛滄溟，黔首寄矰繳。
世無管夷吾，老眼雙淚閣。
何當誅賞行，浩歎成嗢噱。
曜靈還中天，冰雪自銷鑠。